Kmec, Peter, poslanec NR SR (2020-09-24):
Ďakujem. Chcem sa vrátiť k tej debate ohľadom Spojených štátov, ktorá tu viacero, viacerokrát odznela, a to hlavne z pohľadu toho, že práve tá znížená predvídateľnosť a nepopularita Spojených štátov vychádza aj z toho, že v USA bol v posledných desaťročiach narušený zahranično-politický konsenzus a tie rozhodnutia, ktoré boli už urobené, či už je to Irak alebo ďalšie, ďalšie krízové, krízové situácie v zahraničí, nenachádzali zahranično-politický konsenzus v domácej politickej scéne. A aj táto popularita, resp. nepopularita USA bola preklopená aj do medzinárodných vzťahov a tam treba hľadať tie príčiny, príčiny aj negatívneho imidžu USA na Slovensku. A ja si myslím, že ak chce aj Slovensko byť predvídateľné a mať pozitívny imidž v zahraničí, musíme hľadať prieniky a spoločný zahraničnopolitický konsenzus hlavne tu doma, aby ten výkon zahraničnej politiky navonok bol udržateľný smerom, smerom do zahraničia a teda uveriteľný u našich zahraničných partnerov. Ale chcem sa, chcem sa vrátiť k tomu materiálu, pretože je tam viacero takých prvkov, ktoré zohľadňujú aktuálnu situáciu okolo koronakrízy, a v tomto chcem vyzdvihnúť hlavne snahy ministerstva zahraničných vecí pri posilňovaní, posilňovaní efektívneho multilateralizmu, ktorý je v týchto krízových časoch o to dôležitejší. Sme, bohužiaľ, svedkami silnejúceho nacionalizmu a ekonomického protekcionizmu, ktoré oslabujú globálne trhy a musíme sa aj my tomuto, tomuto trendu prispôsobiť a v tejto situácii vidíme, že viaceré krajiny prijímajú opatrenia na pritiahnutie rôznych kritických investícií, výrobných kapacít do svojich ekonomík, ako je napríklad výroba zdravotníckeho materiálu, liekov, ale aj subdodávateľských reťazcov pre svoj kritický priemysel, ktoré boli vlastne tou koronakrízou popretrhávané. Takže tu je veľmi dôležité, veľmi kritické, aby sme si ako prioritu stanovili uchádzať sa o tieto investície a výrobné kapacity. A v tejto súvislosti by som uvítal konkrétny plán vlády Slovenskej republiky. Ďalej by som sa chcel dotknúť európskej, európskej politiky, kde dominuje diskusia momentálne o finančných nástrojoch, ako je viacročný finančný rámec, plán obnovy a odolnosti a tu je tiež životne dôležité, aby táto diskusia o záchranných európskych balíkoch a mechanizmoch bola čo najviac inkluzívna, konsenzuálna a v tejto súvislosti musím skonštatovať, že vláda nevedie k európskym témam celospoločenskú diskusiu a prípravy zásadných dokumentov prebiehajú stále v uzavretých formátoch. Dneska sme zase boli svedkami tlačovej konferencie, kde minister financií Heger opisoval celý proces komunikácie vo vzťahu k Európskej komisii, avšak Európska komisia očakáva v súčasnosti celospoločenskú inkluzívnu diskusiu, nie debatu s Európskou komisiou, ako by to malo vyzerať vo vzťahu k Bruselu. My si musíme vyjasniť naše priority, naše zábery a potreby regiónov. Takže tuto by som vyzval takisto vládu, aby sme tento celospoločenský dialóg preklopili do konkrétnej reálnej a nie deklaratórnej roviny. Tiež by som sa chcel dotknúť európskej zelenej dohody, ktorá sa môže stať nielen prejavom európskej zodpovednosti voči životnému prostrediu, atraktivity EÚ, ale je jedným z nástrojov budovania moderného hospodárstva, zdrojom inovácii, technologického pokroku a teda aj jedným z hlavných prvkov hospodárskej obnovy a ďalšieho posunu európskych ekonomík. Z pohľadu slovenského priemyslu je zelená politika nielen o presadzovaní nových technológií na zelenej lúke, o ktoré sa, samozrejme, treba uchádzať, ale aj o postupnej transformácii existujúceho priemyslu na čistejšiu výrobu. A tu s napĺňaním týchto cieľov je prepojená veľmi úzko uhlíková daň, ktorú budeme, treba urýchlene presadiť na ochranu rôznych, rôznych oblastí nášho priemyslu. Tu si myslím, že sa stretávame, stretávame s pohľadmi vlády, avšak čo je veľmi dôležité, je veľmi aktívna debata s domácim priemyslom a tá sa mi zdá, že v súčasnosti absentuje. Počuli sme viaceré vyjadrenia zástupcov slovenského priemyslu, ktoré vyjadrili, ktorí vyjadrili nespokojnosť s touto diskusiou. Materiál sa tak isto venuje ambíciám rezortu v oblasti ekonomickej diplomacie, a v tejto súvislosti je avizovaná snaha orientovať sa na perspektívne oblasti, ako sú sektor zdravotníctva, biotechnológie, zelené technológie, dáta, umelá inteligencia, autonómne technológie a tak ďalej a tak ďalej. Tu je treba skonštatovať, že aj z môjho pohľadu ekonomická diplomacia, aj z mojich skúseností, je zatiaľ najslabší článok výkonu zahraničnej politiky a v tejto súvislosti musíme urobiť zásadný pokrok. Dlžíme to našim podnikateľom, ale aj inovátorom. Som pripravený aktívne sa zapojiť do tejto debaty o posilňovaní obchodnej a inovačnej diplomacie. Na záver chcem zdôrazniť, že slovenská diplomacia, budovanie dobrého mena Slovenska v zahraničí sa nezaobíde bez aktívnej účasti najvyšších ústavných činiteľov. A tuto musím znovu zdôrazňovať, že je to kritický, kritický bod výkonu zahraničnej politiky. Ak nám zahraničie závidí pani prezidentku, tak o zvyšných dvoch najvyšších ústavných činiteľoch sa to povedať nedá. Od nástupu tejto vlády som upozorňoval na veľmi veľa negatívnych mediálnych výstupov vo vzťahu k výkonu vlády, predovšetkým vo vzťahu k osobe premiéra Matoviča, no a teraz v posledných týždňoch sa k tomu pridáva veľmi negatívne aj hodnotenie na adresu súčasného predsedu parlamentu v súvislosti s jeho osobným životom. To pozitívnemu imidžu Slovenska neprispieva. Ešte by som chcel sa pozastaviť na tejto poslednej aktuálnej debate o migračnej, migračnej agende, pretože tento pakt o migrácii a azyle je zase veľmi, veľmi dôležitý míľnik v prebiehajúcej diskusii o tom, ako Európska únia bude vyzerať v najbližších desiatich rokoch, a tu musím povedať, že zase, zase dochádza k narúšaniu našej, si myslím, jednotnej konsenzuálnej pozície, kde predchádzajúce vlády mali, si myslím, veľmi, veľmi jasnú pozíciu s vystupovaním proti kvótam na rozmiestňovanie emigrantov po jednotlivých členských štátoch a presadzovali princíp tzv. flexibilnej solidarity. To bolo, to bolo v podstate základom našej, našej pozície, národnej pozície v minulých rokoch, ktorú zase na tlačovej konferencii premiéra Matoviča som zacítil, že chce si z toho robiť zase vnútropolitickú agendu a začal spochybňovať pozície predchádzajúcich vlád v tejto oblasti. Takže vyzývam vládu na to, aby sme držali jednotnú národnú pozíciu v tejto oblasti migračnej politiky a nesnažili sa využívať domáce politické body na tejto téme. Ďakujem veľmi pekne.